Toegang tot polisie ‘reg, nie voorreg’ – CeleDie minister van polisie, Bheki Cele, open die nuwe polisiestasie op Daggakraal in Mpumalanga. (Foto: SA Polisie) Die minister van polisie, Bheki Cele, sê Suid-Afrikaners behoort nie nodig te hê om te kies tussen ŉ duur taxi- of busrit, of om kos op die tafel te sit, net om ŉ misdaad aan te meld nie. Dit moet ook nie vir hulle nodig wees om kilometers ver te stap om by ŉ polisiestasie te kom nie. “Toegang tot ŉ polisiediens wat reageer is nie ŉ voorreg nie, maar ŉ reg wat ons as die regering elke dag probeer moontlik maak,” sê Cele. Die minister was Maandag in Daggakraal in Mpumalanga waar hy ŉ nuwe polisiestasie vir die gebied se 35 000 inwoners geopen het. Dit is deel van die polisie se pogings om dienste en hulpbronne nader aan gemeenskappe te bring. Die polisiestasie bestaan uit onder meer ŉ gemeenskapdienssentrum, aanhoudingselle en vertrekke waar slagoffers van geslagsgeweld bygestaan kan word. Altesame 51 polisiebeamptes sal by die stasie ontplooi word. Inwoners het by Cele gekla dat hulle lang afstande moet reis om misdaad aan te meld en dat wetstoepassers stadig reageer. Hierop het die minister gesê die polisie se diensleweringsprogram word gerig deur bevolkingsgroei en ruimtelike ontwikkeling. [WATCH] Police Minister Gen Bheki Cele and the top management of the @SAPoliceService are today opening up the Daggakraal police station which residents have been calling for. This station which boasts 51 personnel will service 35 thousand people living in and around the area. pic.twitter.com/q4uUzNlSVe — Lirandzu Themba (@LirandzuThemba) October 18, 2021 Volgens die polisie is daar in hierdie stadium 1 159 polisiestasies landwyd. Maroela Media het ook Maandag berig dat die splinternuwe Muyexe-polisiestasie in Giyani in Limpopo in 2015 voltooi is en sedertdien leeg staan. Die Muyexe-polisiestasie in Giyani in Limpopo (Foto verskaf deur die DA) Die DA sê die kantoor is teen ŉ koste van R20,5 miljoen gebou, maar staan sedert sy voltooiing leeg. Dit is in hierdie stadium slegs ŉ verlate perseel met geen realistiese aanduiding dat die deure binnekort gaan open nie. Die polisiestasie is gebou as deel van ŉ omvattende landelike ontwikkelingsprogram wat oudpres. Jacob Zuma reeds van stapel gestuur het. Solly Malatsi, ŉ DA-LP, sê die feit dat die polisiestasie steeds nie operasioneel is nie, wys dat die ANC-regering nie omgee oor landelike veiligheid nie. “Dit gaan ŉ mens se verstand te bowe dat polisiestasies wit olifante word in ŉ tyd waarin misdaad gemeenskappe steeds lamlê.”